Tänavu on karuputke võõrliikide tõrjel hulgaliselt uusi  tegijaid, kes pakkusid riigihankel väiksemat hinda. Juulis valmib karuputke võõrliikide pikaajaline ohjamiskava.    Keskkonnaameti koduleheküljel antakse teada, et 2010. aastal korraldab Keskkonnaamet karuputke tõrjet lihtsustatud riigihanke korras, et tööde tellimine oleks läbipaistev, õiglane ja riigile soodne. Veebruaris kinnitas keskkonnaminister erandkorras üheks aastaks (2010) karuputke võõrliikide ohjamiskava. Seda oli vaja, et saaks taotleda karuputke tõrjeks raha Euroopa Liidu tõukefondidest.    Nüüd on Eesti Maaülikooli peaspetsialistil Bert Holmil juuliks valmimas karuputke võõrliikide ohjamiskava aastateks 2011-2015. "Kindel on see, et igal aastal tuleb tõrjuda kõik kolooniad, vastasel korral läheb tõrjega väga pikalt, vähemalt 20 aastat," selgitas Bert Holm üht peamist ohjamiskavasse kirja pandavat põhimõtet.    Ohjamiskavast saab teada, et senisest enam tuleb tähelepanu pöörata teavitamisele ja maaomanike kohustusele teatada karuputke võõrliikide levikust ning  vajadusele neid ise tõrjuda.